Diari Oficial de la Generalitat Valenciana


Sumari del DOGV 3672, del 24-01-2000 (2000/349)

ORDRE de 10 de desembre de 1999, de la Conselleria d'Indústria i Comerç, per la qual s'atribueixen competències en matèria d'atorgament de drets miners.
--------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/12/10/(1)/dof/vci/html**

### Dades del document

Número de DOGV
:   3672

Data del DOGV
:   24-01-2000

Secció del DOGV
:   I. DISPOSICIONS GENERALS

Número del document
:   2000/349


Data del document
:   10-12-1999

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * Conselleria Indústria, Comerç i Turisme
    * aigua subterrània
    * competència administrativa
    * legislació
    * explotació minera
    * aigua mineral
    * administració regional

ORDRE de 10 de desembre de 1999, de la Conselleria d'Indústria i Comerç, per la qual s'atribueixen competències en matèria d'atorgament de drets miners. [2000/A349]
  
El Reial Decret 1.047/1984, d'11 d'abril, sobre valoració definitiva de funcions i mitjans adscrits als serveis traspassats a la Comunitat Valenciana en matèria d'indústria, energia i mines, estableix que, amb subjecció a les bases del règim miner, es traspassen a la Comunitat Valenciana, entre altres, les funcions del Ministeri d'Indústria i Energia en matèria d'aigües minerals i termals; autorització d'aprofitament dels recursos de la secció A) de la Llei 22/1973, de 21 de juliol, de Mines; autorització d'aprofitament dels jaciments d'origen no natural i d'algunes estructures subterrànies de la secció B); atorgament dels permisos d'exploració, d'investigació i de les concessions d'explotació de recursos de la secció C) de la mencionada Llei de Mines i de la secció D) establida en la Llei 54/1980, de 5 de novembre, sol·licitats en terrenys situats totalment dins del seu territori.
  
La vigent Llei 22/1973, de 21 de juliol, de Mines, modificada per la Llei 54/1980, de 5 de novembre, atribueix als serveis territorials competents, funcions relatives a resolució d'expedients miners per a l'atorgament d'autoritzacions d'explotació, permisos d'exploració, permisos d'investigació, amb vista a la seua ubicació uniprovincial; sense que hi haja obstacles perquè aquestes funcions d'atorgament d'aquells drets miners, amb independència de l'àmbit provincial, dins del territori de la Comunitat Valenciana, s'acumulen i atribuïsquen totalment a la direcció general competent en matèria de mineria.
  
El Decret 88/1999, del Govern Valencià (DOGV núm. 3.551, de 2 d'agost de 1999), pel qual s'aprova el Reglament Orgànic i Funcional de la Conselleria d'Indústria i Comerç, atribueix a la Direcció General d'Indústria i Energia funcions d'anàlisi, desenvolupament i execució de la política de la conselleria en matèria de mineria, indústria, energia, tecnologia i artesania, tot corresponent a l'Àrea d'Indústria i Energia, que depén d'aquesta direcció general, competències relatives a l'elaboració de propostes sobre resolució d'expedients, procediments, organització i ordenació en matèria de mineria, entre altres.
  
Dins de l'estructura de les direccions territorials d'Indústria i Comerç està el Servei Territorial d'Indústria i Energia, al qual corresponen les actuacions que li siguen encomanades o atribuïdes reglamentàriament, sota la coordinació funcional de la direcció general.
  
Atés que els expedients es tramiten i instrueixen des dels serveis territorials d'Indústria i Energia i que raons d'eficàcia i coordinació dels òrgans administratius abonen que la resolució d'aquells expedients relacionats amb l'atorgament de drets miners s'encomane a la Direcció General d'Indústria i Energia.
  
En virtut d'això, aquesta Conselleria d'Indústria i Comerç
  
ORDENA
  
Article 1
  
Serà competència de la Direcció General d'Indústria i Energia dictar resolució en aquells expedients regulats per la vigent Llei de Mines, Reglament General per al Règim de la Mineria i normes de desenvolupament, relatius a atorgament, d'acord amb allò que siga procedent, d'autoritzacions, permisos d'exploració, permisos d'investigació, i concessions d'explotació de recursos de les seccions A), B), C) i D) que afecten territorialment una o més províncies, i situats totalment dins de la Comunitat Valenciana, i també en aquells altres expedients relacionats amb la transmissió dels esmentats drets miners i amb la sol·licitud de pròrroga del termini de vigència d'aquests.
  
Article 2
  
Per als expedients indicats en l'article 1 anterior, el Servei Territorial d'Indústria i Energia de la província que comprenga la major extensió de terreny sol·licitat desenvoluparà la instrucció del procediment íntegrament.
  
En el cas de sol·licituds d'aprofitament de recursos regulats per la vigent Llei de Mines, després de la comprovació prèvia del compliment del Reial Decret 2.994/1982, de 15 d'octubre, sobre restauració d'espai natural afectat per activitats mineres, i tot aplicant l'article 4, apartat 1, es redactarà resolució d'aprovació del Pla de Restauració subscrita pel director territorial de la província que desenvolupa la instrucció del procediment.
  
Article 3
  
Per als indicats expedients miners que, a més a més, afecten una altra comunitat autònoma, i que de conformitat amb la legislació minera hagen de ser tramitats per la Generalitat Valenciana, el servei territorial d'Indústria i Energia de la província que comprenga la major extensió del terreny sol·licitat instruirà el procediment íntegrament de conformitat amb allò que s'ha establit en aquesta ordre, tot elaborant, en aquest cas, la corresponent proposta de resolució d'aprovació del Pla de Restauració subscrita pel director territorial, i s'assegurarà prèviament, en vista dels informes requerits, que el Pla de Restauració compleix allò que s'ha establit en el Reial Decret 2.994/1982, de 15 d'octubre, sobre restauració de l'espai natural afectat per activitats mineres.
  
Article 4
  
Finalitzat el procediment, el corresponent servei territorial d'Indústria i Energia trametrà l'expedient amb el seu informe a la Direcció General d'Indústria i Energia per a la resolució o tramitació que corresponga.
  
DISPOSICIÓ ADDICIONAL
  
El que s'ha establit en la present ordre serà d'aplicació fins i tot als expedients ja iniciats i que estiguen pendents de resolució.
  
DISPOSICIONS FINALS
  
Primera
  
Es faculta el director general d'Indústria i Energia per a dictar les instruccions i adoptar les mesures necessàries per al desplegament i l'aplicació del que s'ha disposat en la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 10 de desembre de 1999
  
El conseller d'Indústria i Comerç,


Còpia Permalink ELI